《酬崔千牛四郎早秋见寄》
唐代·权德舆

浩歌坐虚室，庭树生凉风。碧云灭奇彩，白露萎芳丛。

感此时物变，悠然遐想通。偶来被簪组，自觉如池龙。

少年才藻新，金鼎世业崇。凤文已彪炳，琼树何青葱。

联镳长安道，接武承明宫。君登玉墀上，我侍彤庭中。

疲病多内愧，切磋常见同。起予览新诗，逸韵凌秋空。

相爱每不足，因兹寓深衷。

作者简介：权德舆（759年－818年）， 字载之。天水略阳（今甘肃秦安东北）人，后徙居润州丹徒（今江苏镇江）。唐朝文学家、宰相，起居舍人权皋之子。权德舆掌诰九年，三知贡举，位历卿相，在贞元、元和年间名重一时。